CELEX: 32011D0494
Language: bg
Date: 2011-08-05 00:00:00
Title: 2011/494/ЕС: Решение за изпълнение на Комисията от 5 август 2011 година относно разрешаване пускането на пазара на фосфатирано царевично нишесте като нова хранителна съставка съгласно Регламент (ЕО) № 258/97 на Европейския парламент и на Съвета (нотифицирано под номер C(2011) 5550)  Текст от значение за ЕИП

9.8.2011   
            
            
               BG
            
            
               Официален вестник на Европейския съюз
            
            
               L 204/23
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 5 август 2011 година
   относно разрешаване пускането на пазара на фосфатирано царевично нишесте като нова хранителна съставка съгласно Регламент (ЕО) № 258/97 на Европейския парламент и на Съвета
   (нотифицирано под номер C(2011) 5550)
   (текст от значение за ЕИП)
   (2011/494/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
   като има предвид, че:
   
               (1)
            
            
               На 23 август 2005 г. дружеството National Starch Food Innovation отправи искане към компетентните органи на Обединеното кралство за пускане на пазара на фосфатиран динишестен фосфат (фосфатирано царевично нишесте) като нова хранителна съставка.
            
         
               (2)
            
            
               На 27 април 2009 г. компетентният орган на Обединеното кралство за оценка на храните представи доклада си за първоначална оценка. В посочения доклад органът стигна до извода, че фосфатираният динишестен фосфат е допустим като нова хранителна съставка.
            
         
               (3)
            
            
               На 4 май 2009 г. Комисията изпрати доклада за първоначална оценка до всички държави-членки.
            
         
               (4)
            
            
               В 60-дневния срок, установен в член 6, параграф 4 от Регламент (ЕО) № 258/97, бяха повдигнати обосновани възражения срещу пускането на пазара на продукта в съответствие със същата разпоредба.
            
         
               (5)
            
            
               Поради това на 10 февруари 2010 г. бе проведена консултация с Европейския орган за безопасност на храните (ЕОБХ).
            
         
               (6)
            
            
               На 10 септември 2010 г. ЕОБХ в своето „Научно становище относно безопасността на „фосфатиран динишестен фосфат“ като нова хранителна съставка“ (2) стигна до заключението, че фосфатираният динишестен фосфат е безопасен при предложените в искането условия на употреба и равнища на прием.
            
         
               (7)
            
            
               Въз основа на научната оценка е установено, че фосфатираният динишестен фосфат отговаря на критериите, определени в член 3, параграф 1 от Регламент (ЕО) № 258/97.
            
         
               (8)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Фосфатираният динишестен фосфат, описан в приложението, може да бъде пуснат на пазара на Съюза като нова хранителна съставка за употреба в пекарски изделия, макаронени изделия, зърнени закуски и зърнени блокчета с максимално съдържание 15 %.
   Член 2
   Означението на фосфатирания динишестен фосфат, разрешен с настоящото решение, върху етикета на храните, в чийто състав той влиза, е „фосфатирано царевично нишесте“.
   Член 3
   Адресат на настоящото решение е National Starch Food Innovation, Corn Products UK Ltd., Prestbury Court, Greencourts Business Park, 333 Styal Road, Manchester M22 5LW, England.
   
      Съставено в Брюксел на 5 август 2011 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 43, 14.2.1997 г., стр. 1.
   
      (2)  Бюлетин на ЕОБХ (EFSA Journal) 2010 г.; 8(9): 1772.
   
      ПРИЛОЖЕНИЕ
      
         СПЕЦИФИКАЦИИ НА ФОСФАТИРАНОТО ЦАРЕВИЧНО НИШЕСТЕ
      
      Описание: Новата хранителна съставка е прахообразна с бял или почти бял цвят.
      Фосфатираното царевично нишесте (фосфатиран динишестен фосфат) е модифицирано по химичен път устойчиво нишесте, извлечено от богато на амилоза нишесте чрез комбинирана химична обработка с цел създаването на фосфатни кръстосани връзки между остатъчните въглехидрати и естерифицираните хидроксилни групи.
      CAS №: 11120-02-8
      Химическа формула: (C6H10O5)n [(C6H9O5)2PO2H]x [(C6H9O5)PO3H2]y
      n = брой глюкозни единици; x, y = степени на заместване